沙維2次換人閃電入波 巴塞神奇反勝PSG
2024年04月11日 08:00
東網電視
更多新聞短片
沙維今場換人成為贏波關鍵。
周四(11日)凌晨歐聯8強首回合重頭戲,巴塞隆拿作客3比2擊敗巴黎聖日耳門(PSG),次回合返主場作戰,晉級形勢大好。兩大豪門今仗互有領先,不過巴塞教練沙維下半場2次「神調動」,入替球員都喺落場1分鐘即建奇功(助攻、入波),成為反勝嘅轉捩點,幫球隊拎到5年來首場歐聯8強勝仗。
作客嘅巴塞上半場先縮後,不過佢哋嘅突擊就好有威脅,37分鐘耶馬右路傳中,PSG門將基安盧基當拿隆馬僅僅撲橫,造就巴西翼鋒拉芬夏比洛尼輕鬆射入。PSG換邊後發力,趁巴塞未企穩陣腳,喺3分鐘內連轟2球,奧士文尼迪比利同域天拿分別入波,助主隊反超前2比1。
落後下沙維展現神級換人,養傷1個月復出嘅柏迪喺61分鐘入場,僅51秒就喺中場交出精彩過頭長傳,畀拉芬夏比洛尼第1時間窩利射入。沙維76分鐘再換入中堅安達斯基斯坦臣,1分鐘後呢位丹麥中堅就接應角球頂入致勝球,協助巴塞首回合贏3比2。
已宣布今季後離開巴塞嘅沙維表示:「我哋有好多時間準備,結果攻守都做得好出色,擊敗世界最佳球隊之一係偉大勝利,不過我哋只係完成一半任務,次回合仍然會好難踢。」自歐聯改制後,PSG第5次喺淘汰賽主場先輸波,之前4次佢哋都喺次回合再輸多次出局。